Ramaphosa hof toe gesleep oor diensleweringFrankfort se naambord. (Foto: Facebook/ Namahadi, Frankfort -Fefethu) Die burgerregteorganisasie AfriForum en die Mafube-sakeforum vat pres. Cyril Ramaphosa en 16 ander respondente Donderdag in die Vrystaatse hooggeregshof in Bloemfontein aan ten einde dienslewering in die Mafube- plaaslike munisipaliteit – spesifiek in Frankfort – te verseker. Frankfort, Tweeling, Villiers en Cornelia word deur dié munisipaliteit bestuur. Die Mafube-sakeforum bring dié hofaansoek namens die inwoners van Frankfort. Die oogmerk met die hofsaak is om belangrike regsbeginsels te vestig wat aan gemeenskappe die reg gee om munisipale dienste te bestuur in gevalle waar munisipale dienslewering in duie gestort het. Volgens die applikante ontvang inwoners van Frankfort, die tuisdorp van Sisi Ntombela, premier van die Vrystaat, geen munisipale dienste nie en is die munisipaliteit amptelik bankrot. Slaggate, gereelde watertekorte, ’n gebrek aan vullisverwydering en ’n wanfunksionerende rioolstelsel is maar enkele van die probleme wat inwoners van dié dorp ervaar. Die munisipaliteit het ook vir etlike jare geen munisipale rekeninge aan inwoners gestuur nie. Meer slaggate as pad in Frankfort. (Foto: AfriForum) Jacques Jansen van Vuuren, skakelbeampte van die Mafube-sakeforum, sê daar word vir omvattende regshulp gevra. “Ons versoek onder meer ’n bevel wat ons die reg sal gee om vir ’n beperkte tydperk ’n verskeidenheid van munisipale dienste te bestuur, totdat daar vanaf nasionale vlak ingegryp word om dienslewering reg te ruk. Hierdie bestuursdienste sal teen vergoeding uit die staatskas gelewer word.” Die forum hoop om ’n gunstige hofuitspraak te kry ná ’n jarelange stryd met die munisipaliteit om basiese dienste te lewer. “Die gemeenskap is eenvoudig siek en sat vir leë beloftes en korrupsie,” sê Jansen van Vuuren. Morné Mostert, bestuurder van plaaslike regeringsake by AfriForum, sê hoewel plaaslike owerhede outonoom is, is daar steeds binne die Grondwet ’n oorsigbevoegdheid van die provinsiale regering om te verseker dat dienste gelewer word. “In hierdie geval was die provinsiale regering bewus van die munisipale probleme, maar niks is egter daaromtrent gedoen nie. Dít is waarom hierdie verpligting om dienste te verseker op nasionale vlak berus. Die departement van samewerkende regering en tradisionele sake en uiteindelik die president moet tussen beide tree indien die staat nie aan die grondwetlike maatstawwe voldoen nie.”